
A NO-donor SNAP és BNP citoprotektív hatása hipoxia/reoxigenizációs során in vitro patkány 3-dimenziós szívizomszöveten

Bevezetés: A 3-dimenziós szövet tenyésztés az elmúlt évtizedben egy megbízható kísérleti tesztrendszerré fejlődött. A mesterséges szívizomszövet (engineered heart tissue/EHT) is jól alkalmazható különböző kardiovaszkuláris betegségek vizsgálatára. Jelen kísérletben hipoxia/reoxigenizáció okozta károsodást és ismert kardioprotektív molekulák hatását vizsgáltuk EHT modellben.
Módszerek: Az EHT-k újszülött patkány szívizomszövetből készültek, melyek 37°C-on, 7% CO2 és 40% O2 koncentráció mellett fejlődtek és 8-10 nap múlva ritmusosan kontrahálni kezdtek. A 15-22 napos EHT-kat a kísérletek előtt 24 óráig EHT-médiumban inkubáltuk. Ezt követően az EHT-k 180 perc hipoxiának (93% N2, 7% CO2) majd 120 perc reoxigenizációnak voltak kitéve, illetve kontrollként normoxiás körülmények között vizsgáltuk őket. A hipoxia/reoxigenizáció során a következő kezeléseket alkalmaztuk: friss EHT-médium pozitív kontrollként, NO-donor S-nitrozo-N-acetyl-D,L-penicillamin (SNAP, 10-7, 10-6, 10-5 M), B-típusú nátriuretikus peptid (BNP, 10-9, 10-8, 10-7 M). A kísérletben a frekvenciát és a kontrakciók erejét video elemzéssel vizsgáltuk. Troponin I és LDH koncentrációt, pH-t, valamint a glükóz fogyasztást az EHT-médiumból mértük.
Eredmények: A 180 perc hipoxia majd 120 perc reperfúzió elegendőnek bizonyult ahhoz, hogy az összes EHT működése leálljon. Ezt követően az EHT-k többsége regenerálódott, és 2 napos utánkövetés során túlélt. Mind az összehúzódások frekvenciáját, mind pedig a teljesítményét a SNAP és a BNP is szignifikánsan növelte a reperfúziós szakaszban. A Troponin I (0,2-0,8 ng/ml), LDH (0,07-0,08 U/ml), és pH (7,5) értékek és a glükóz fogyasztás (3-3,5 mM/l) nem mutatott szignifikáns eltérést a vizsgált csoportok között.
Konklúzió: A modell alkalmazható a potenciális kardioprotektív szerek in vitro tesztelésére, és olyan paraméterek monitorozására, melyek korábban csak in vivo vagy ex vivo preparátumokon voltak vizsgálhatóak.



